62021CJ0057_RES
C‑57/21. sz. ügy
RegioJet a.s.
kontra
České dráhy a.s.
(a Nejvyšší soud [Cseh Köztársaság] által benyújtott előzetes döntéshozatal iránti kérelem)
A Bíróság ítélete (második tanács), 2023. január 12.
„Előzetes döntéshozatal – Verseny – Erőfölénnyel való visszaélés – A tagállamok és az Európai Unió versenyjogi rendelkezéseinek megsértésén alapuló, nemzeti jog szerinti kártérítési keresetekre irányadó egyes szabályok – 2014/104/EU irányelv – 5. és 6. cikk – Bizonyítékok feltárása – Valamely versenyhatóság ügyiratában szereplő bizonyíték feltárása – Az Európai Bizottság előtt a versenyszabályok megsértése miatt folyamatban lévő eljárás – Ugyanazon jogsértés miatti kártérítési keresetre vonatkozó nemzeti eljárás – A bizonyítékok feltárására vonatkozó feltételek”
Verseny – A versenyszabályok megsértése által okozott kár megtérítése iránti keresetek – 2014/104 irányelv – Időbeli hatály – Anyagi jogi rendelkezések – Az átültető nemzeti szabályozás visszaható hatályú alkalmazásának tilalma – Nem anyagi jogi rendelkezések – Az átültető nemzeti szabályozásnak a 2014. december 26. előtt indított keresetekre való alkalmazásának tilalma
(2014/104 európai parlamenti és tanácsi irányelv, 22. cikk)
(lásd: 36–39. pont)
Verseny – A versenyszabályok megsértése által okozott kár megtérítése iránti keresetek – 2014/104 irányelv – Időbeli hatály – Azon lehetőség biztosítására irányuló rendelkezések, hogy a nemzeti bíróságok az alperest vagy harmadik feleket a birtokukban lévő releváns bizonyítékok feltárására kötelezzék – Nem anyagi jogi rendelkezések
(2014/104 európai parlamenti és tanácsi irányelv, 5. cikk, (1) bekezdés, első albekezdés, 6. cikk, és 22. cikk, (2) bekezdés)
(lásd: 40–47. pont)
Verseny – A versenyszabályok megsértése által okozott kár megtérítése iránti keresetek – 2014/104 irányelv – Azon lehetőség biztosítására irányuló rendelkezések, hogy a nemzeti bíróságok elrendeljék a versenyhatóság ügyiratában szereplő bizonyítékok feltárását – A nemzeti bíróság azon lehetősége, hogy a bírósági eljárásnak a Bizottság előtt folyamatban lévő eljárásra tekintettel történő felfüggesztése ellenére elrendelje a bizonyítékok feltárását – Megengedhetőség – Feltételek
(2014/104 európai parlamenti és tanácsi irányelv, 5. és 6. cikk)
(lásd: 48–61., 64–78. pont és a rendelkező rész 1. pontja)
Verseny – A versenyszabályok megsértése által okozott kár megtérítése iránti keresetek – 2014/104 irányelv – Azon lehetőség biztosítására irányuló rendelkezések, hogy a nemzeti bíróságok elrendeljék a versenyhatóság ügyiratában szereplő bizonyítékok feltárását – Az irányelv 6. cikkének (5) bekezdésében felsorolt bizonyítékok feltárása – Feltételek – A versenyhatóság előtt folyamatban lévő eljárás lezárása – Az eljárásnak a nemzeti versenyhatóság általi felfüggesztése a Bizottság végleges határozatának meghozataláig – Az eljárás lezárásának nem minősülő aktus
(2014/104 európai parlamenti és tanácsi irányelv, 6. cikk, (5) bekezdés)
(lásd: 82–91. pont és a rendelkező rész 2. pontja)
Verseny – A versenyszabályok megsértése által okozott kár megtérítése iránti keresetek – 2014/104 irányelv – Azon lehetőség biztosítására irányuló rendelkezések, hogy a nemzeti bíróságok elrendeljék a versenyhatóság ügyiratában szereplő bizonyítékok feltárását – Az irányelv 6. cikkének (5) bekezdésében felsorolt bizonyítékok feltárása – Az e rendelkezés hatálya alá tartozó bizonyítékok jegyzékének tagállamok általi kiterjesztése – Megengedhetetlenség
(2014/104 európai parlamenti és tanácsi irányelv, 5. cikk, (8) bekezdés, és 6. cikk, (5) és (9) bekezdés)
(lásd: 103–109., 112. pont és a rendelkező rész 3. pontja)
Verseny – A versenyszabályok megsértése által okozott kár megtérítése iránti keresetek – 2014/104 irányelv – Azon lehetőség biztosítására irányuló rendelkezések, hogy a nemzeti bíróságok elrendeljék a versenyhatóság ügyiratában szereplő bizonyítékok feltárását – A nemzeti bíróságok számára azt lehetővé tévő mechanizmus, hogy elővigyázatossági okból elrendeljék a bizonyítékok feltárását, és elhalasszák a bizonyítékok jellegének vizsgálatát – Megengedhetőség – Feltételek
(2014/104 európai parlamenti és tanácsi irányelv, 5. cikk, (8) bekezdés, és 6. cikk, (5) és (9) bekezdés)
(lásd: 113–128. pont és a rendelkező rész 4. pontja)
Összefoglalás
2015‑ben a RegioJet, a Prága‑Ostrava vasútvonalon vasúti személyszállítást végző szolgáltató, a Městský soud v Praze (prágai városi bíróság, Cseh Köztársaság) előtt kártérítési keresetet indított a České dráhy, a cseh nemzeti vasúti fuvarozó ellen az utóbbi által állítólagosan elkövetett versenyjogi jogsértésből eredő károk megtérítése iránt.
2012‑ben a cseh versenyhatóság már indított közigazgatási eljárást a České dráhy esetleges erőfölénnyel való visszaélése tárgyában, amelyet 2016‑ban azt követően felfüggesztett, hogy az Európai Bizottság ugyanezen magatartásra vonatkozóan maga is eljárást indított.
Kártérítési keresete keretében a RegioJet több olyan dokumentum feltárása iránti kérelmet nyújtott be a prágai városi bírósághoz, amelyekről azt feltételezte, hogy azok a České dráhy birtokában vannak. A cseh versenyhatóság mindazonáltal jelezte, hogy a közigazgatási eljárás keretében birtokába került kért dokumentumok, akárcsak az utóbbiakkal koherens egységet alkotó többi kért dokumentum ezen eljárás végleges lezárásáig nem tárhatók fel.
Ugyanakkor, miután ezzel kapcsolatban kérdést intézett a Bizottsághoz, a prágai városi bíróság helyt adott a dokumentumok feltárása iránti kérelemnek, és kötelezte a České dráhyt, hogy csatolja az ügyiratokhoz az e társaság által kifejezetten a cseh versenyhatóság előtti eljárás céljából előkészített információkat, valamint az ezen eljárástól függetlenül tárolt információkat tartalmazó dokumentumokat. E bíróság ezenkívül úgy határozott, hogy a Bizottság által indított eljárás lezárásáig felfüggeszti a kártérítési keresettel kapcsolatos érdemi eljárást.
A fellebbezés alapján eljáró Vrchní soud v Praze (prágai felsőbíróság, Cseh Köztársaság) helybenhagyta a dokumentumok feltárását elrendelő határozatot, és a feltárt bizonyítékok védelmének biztosítása érdekében azokat bírósági letétbe helyezte.
A prágai felsőbíróság határozatának jogszerűségéről határozni hivatott, felülvizsgálati kérelem alapján eljáró Nejvyšší soud (legfelsőbb bíróság, Cseh Köztársaság) úgy határozott, hogy a Bírósághoz fordul a versenyellenes magatartások károsultjainak kártérítéséről szóló 2014/104 irányelv (
1
) értelmezésével kapcsolatban, amelynek 5. és 6. cikke a tagállamok és az Európai Unió versenyjogi rendelkezéseinek megsértésén alapuló, nemzeti jog szerinti kártérítési keresetek kapcsán kért bizonyítékok feltárására vonatkozó szabályokat ír elő. (
2
)
A 2014/104 irányelv 5. és 6. cikkének értelmezése során a Bíróság pontosításokat tesz a nemzeti bíróságok hatáskörének a versenyjogi jogsértések miatti kártérítési keresettel összefüggésben kért bizonyítékfeltárás iránti kérelemmel kapcsolatos terjedelmét illetően, valamint az ilyen, még le nem zárult versenyjogi közigazgatási eljárás hatálya alá tartozó bizonyítékok 2014/104 irányelv szerinti védelmének terjedelmét illetően.
A Bíróság álláspontja
A Bíróság elöljáróban emlékeztet arra, hogy a 2014/104 irányelv kifejezetten meghatározza az általa előírt rendelkezések időbeli alkalmazási feltételeit, aszerint hogy az uniós jog szempontjából anyagi jogi vagy nem anyagi jogi rendelkezésekről van‑e szó.
A jelen ügyben a Bíróság megjegyzi, hogy az alperes vagy valamely harmadik fél birtokában lévő releváns bizonyítékok feltárására való kötelezésnek a 2014/104 irányelv 5. és 6. cikkében előírt feltételek melletti lehetősége csak a nemzeti bíróságok előtt alkalmazandó eljárási intézkedésekre vonatkozik, anélkül hogy az közvetlenül érintené a felek jogi helyzetét.
E körülmények között egyrészt a 2014/104 irányelv 5. és 6. cikke nem az ezen irányelv 22. cikkének (1) bekezdése értelmében vett anyagi jogi rendelkezések közé, hanem következésképpen az említett irányelv 22. cikkének (2) bekezdésében említett egyéb rendelkezések közé tartozik, amelyek e rendelkezés értelmében a 2014. december 26. után benyújtott keresetekre alkalmazandók. Másrészt, mivel a cseh jogalkotó úgy döntött, hogy a 2014/104 irányelv eljárási rendelkezéseit átültető nemzeti rendelkezések közvetlenül és feltétel nélkül alkalmazandók az ezen irányelv belső jogba való átültetésének időpontja előtt, de 2014. december 26‑át követően benyújtott keresetekre is, ebből az következik, hogy az említett irányelv 5. és 6. cikke alkalmazandó a kérdést előterjesztő bírósághoz benyújtott keresetre, mivel azt 2015‑ben nyújtották be.
Az ügy érdemét illetően a Bíróság előzetesen hangsúlyozza, hogy a nemzeti bíróságok, amikor a versenyellenes magatartások károsultjainak kártérítésére vonatkozó jogvitákban döntenek, kiegészítő szerepet játszanak a tagállami versenyhatóságok szerepe mellett. A 2014/104 irányelv elfogadásával ugyanis az uniós jogalkotó abból a megállapításból indult ki, hogy az uniós versenyszabályok hatóságok általi végrehajtását (public enforcement) és az e szabályok megsértése miatt indított magánjogi kártérítési kereseteket (private enforcement) koherens módon kell összehangolni, többek között a versenyhatóságok birtokában lévő dokumentumokhoz való hozzáférésre vonatkozó szabályok tekintetében.
Ami a versenyszabályok megsértése miatt indított kártérítési kereseteket illeti, a 2014/104 irányelv 5–8. cikkében foglalt, a dokumentumok feltárására vonatkozó rendelkezések egyfelől a versenyhatóságok által tett lépések hatékonysága, másfelől pedig a magukat a versenyellenes magatartások által károsultnak vélő személyek által benyújtott kártérítési keresetek hatékonysága közötti egyensúly megteremtését tükrözik. Egyébiránt, noha a 2014/104 irányelv a versenyjogi jogsértések miatt elszenvedett kár megtérítése iránti kártérítési perekre gyakran jellemző információs aszimmetriára tekintettel arra irányul, hogy elősegítse a versenyellenes magatartások sértettjeinek a bizonyítékokhoz való hozzáférését, annak szigorú kereteket is szab.
E pontosítások fényében a Bíróság először is azzal az előzetes döntéshozatalra előterjesztett kérdéssel foglalkozik, hogy a versenyjog megsértése miatt indított kártérítési keresetet elbíráló nemzeti bíróság annak ellenére elrendelheti‑e a bizonyítékfeltárást, hogy a Bizottság még le nem zárt közigazgatási eljárására tekintettel felfüggeszti a bírósági eljárást.
E tekintetben a Bíróság megállapítja, hogy az 1/2003 rendelet (
3
) 16. cikkének (1) bekezdése kétségkívül azt írja elő, hogy a nemzeti bíróságoknak tartózkodniuk kell olyan határozatok meghozatalától, amelyek ellentétben állnának a Bizottság által kezdeményezett eljárásban tervezett határozattal, és ez utóbbi célból fel kell mérniük, hogy szükséges‑e az eljárás felfüggesztése. Mindazonáltal a 2014/104 irányelv rendelkezéseinek együttes olvasatából az következik, hogy az irányelv nem írja elő a nemzeti bíróságok számára, hogy a versenyjogi szabályok megsértése miatti kártérítési keresetekkel kapcsolatos eljárásaikat felfüggesszék a Bizottság előtt ugyanezen jogsértésekre vonatkozó eljárás megindítása miatt.
E tekintetben a Bíróság pontosítja, hogy amikor valamely bíróság úgy határoz, hogy a Bizottság által indított eljárás miatt felfüggesztett kártérítési perben a felekkel vagy harmadik felekkel szemben elrendeli a bizonyítékfeltárást, az említett bíróság főszabály szerint nem hoz olyan határozatot, amely ellentétes lehet a Bizottság által tervezett határozattal.
Mindazonáltal a nemzeti bíróságnak a bizonyítékfeltárást a feltétlenül releváns, arányos és szükséges mértékre kell korlátoznia, elkerülve ugyanakkor, hogy az ilyen bizonyítékfeltárás indokolatlanul befolyásolja a Bizottság által folytatott, folyamatban lévő vizsgálatot. E célból el kell végeznie a kért bizonyítékok relevanciájára, az e bizonyítékok és a benyújtott kártérítési kérelem közötti kapcsolatra, az említett bizonyítékok kellő részletességére és azok arányosságára vonatkozó alapos vizsgálatot. Ennek keretében a nemzeti bíróságnak azt a körülményt is figyelembe kell vennie, hogy a kártérítési keresetre vonatkozó eljárást felfüggesztették‑e, vagy sem.
Másodszor, a Bíróság azon előzetes döntéshozatalra előterjesztett kérdésre ad választ, hogy a nemzeti versenyhatóság által indított közigazgatási eljárás amiatt történő felfüggesztése, hogy a Bizottság ugyanazon tényállás alapján eljárást indított, a közigazgatási eljárás 2014/104 irányelv 6. cikkének (5) bekezdése értelmében vett „egyéb módon” történő lezárásának tekinthető‑e, ami felhatalmazza a nemzeti bíróságot arra, hogy elrendelje az ezen eljárás hatálya alá tartozó, az említett rendelkezésben említett dokumentumok feltárását. (
4
)
E tekintetben a Bíróság rámutat, hogy amikor a 2014/104 irányelv az eljárás „határozat elfogadása révén vagy egyéb módon” történő lezárását említi, olyan intézkedésekre utal, amelyekkel valamely nemzeti versenyhatóság úgy dönt, hogy az eljárás során összegyűjtött információk fényében lehetséges vagy akár szükséges határozatot hozni és lezárni az eljárást. Ezzel szemben a nemzeti közigazgatási eljárásnak az érintett ügyben folytatott vizsgálat Bizottság általi befejezéséig történő felfüggesztése csupán ideiglenes intézkedésnek minősül, amely nem tekinthető ezen eljárás lezárásának.
Harmadszor, a Bíróság pontosítja, hogy nem egyeztethető össze a 2014/104 irányelv 6. cikke (5) bekezdésének a) pontjával és 6. cikkének (9) bekezdésével az olyan nemzeti szabályozás, amely ideiglenesen korlátozza a versenyügyekben folytatott közigazgatási eljárás során benyújtott valamennyi információ feltárását.
A 2014/104 irányelv 6. cikke (5) bekezdése a) pontjának szövegéből – ezen irányelv (25) preambulumbekezdésével összefüggésben értelmezve – ugyanis egyértelműen kitűnik, hogy az e rendelkezés alapján biztosított átmeneti védelem nem vonatkozik minden olyan információra, amelyet kifejezetten ilyen eljárás céljából nyújtottak be, hanem csak azokra az információkra, amelyeket kifejezetten az említett hatóság által indított eljárás céljából készítettek.
Ezt a következtetést megerősíti a 2014/104 irányelv rendszertani értelmezése is. Ezzel kapcsolatban a Bíróság többek között kiemeli, hogy annak lehetővé tétele, hogy a tagállamok kiterjesszék azon információk körét, amelyek feltárása csak az eljárásnak az ezen irányelv 6. cikkének (5) bekezdése értelmében vett lezárását követően rendelhető el, korlátozottabb bizonyítékfeltáráshoz vezetne, ezen irányelv 5. cikke (8) bekezdésének logikájával ellentétben, amely kifejezetten felhatalmazza a tagállamokat arra, hogy a bizonyítékok szélesebb körű feltárását eredményező szabályokat fogadjanak el.
Negyedszer és utolsósorban a Bíróság kimondja, hogy a 2014/104 irányelvvel nem ellentétes az, ha a nemzeti bíróság valamely nemzeti eljárásjogi eszköz alkalmazásával kizárólag abból a célból rendeli el a bizonyítékok feltárását, hogy azokat letétbe helyezzék, és azokat csak akkor lehessen a kérelmező rendelkezésére bocsátani, ha a bíróság megvizsgálta, hogy e hozzáférhetővé tétellel várni kell‑e a folyamatban lévő közigazgatási eljárás lezárásáig. Egy ilyen eljárási eszköz ugyanis – feltéve, hogy tiszteletben tartja az arányosság elvéből eredő követelményeket – hozzájárulhat a versenyszabályok megsértése miatti kártérítési kérelmek hatékonyságához, megőrizve ugyanakkor a 2014/104 irányelv 6. cikkének (5) bekezdése alapján bizonyos bizonyítékokat megillető védelmet.
(
1
)	A tagállamok és az Európai Unió versenyjogi rendelkezéseinek megsértésén alapuló, nemzeti jog szerinti kártérítési keresetekre irányadó egyes szabályokról szóló, 2014. november 26‑i 2014/104/EU európai parlamenti és tanácsi irányelv (HL 2014. L 349., 1. o.).
(
2
)	Ezen irányelv 5. cikke határozza meg a tagállamok és az Európai Unió versenyjogi rendelkezéseinek megsértésén alapuló, nemzeti jog szerinti kártérítési keresetek kapcsán kért bizonyítékfeltárásra vonatkozó általános rendszert alkotó szabályokat. E rendelkezést kiegészítve az említett irányelv 6. cikke különös szabályokat állapít meg a versenyjog érvényesítéséért felelős hatóságok ügyirataiban található bizonyítékok feltárására vonatkozóan.
(
3
)	A[z EUMSZ 101.] és [EUMSZ 102. cikkben] meghatározott versenyszabályok végrehajtásáról szóló, 2002. december 16–i 1/2003/EK tanácsi rendelet (HL 2003. L 1., 1. o.; magyar nyelvű különkiadás 8. fejezet, 2. kötet, 205. o.).
(
4
)	A 2014/104 irányelv 6. cikkének (5) bekezdése lehetővé teszi a nemzeti bíróságok számára, hogy a versenyhatóság által indított közigazgatási eljárás lezárását követően elrendeljék a valamely természetes vagy jogi személy által kifejezetten ezen eljárás céljából létrehozott információk, a versenyhatóság által saját eljárása során létrehozott és a feleknek megküldött információk, valamint a visszavont egyezségi beadványok feltárását.